**Globalią karjerą vis daugiau specialistų renkasi mažesniuose Lietuvos miestuose**

Dar vos prieš dešimtmetį frazė „globali karjera“ Lietuvos kontekste buvo beveik išskirtinai siejama su vienu miestu – Vilniumi. Norint dirbti su tarptautiniais klientais, gauti vakarietišką atlyginimą ir kopti karjeros laiptais, persikėlimas į sostinę buvo neišvengiamas. Tačiau šiandien situacija – kitokia. Skaitmeninė transformacija, pandemijos įtvirtintas nuotolinis darbas ir naujas įmonių požiūris į talentų paiešką leidžia Alytui, Šiauliams ar Panevėžiui tapti ne tik patogaus gyvenimo, bet ir pasaulinio lygio karjeros centrais.

Ilgą laiką pagrindinis iššūkis regionams buvo „protų nutekėjimas“ – jauni, ambicingi specialistai, baigę vietos kolegijas ar universitetus, išvykdavo ieškoti geriau apmokamų ir įdomesnių galimybių sostinėje. Lietuvos statistikos departamento duomenimis, 2022–2024 m. iš didmiesčių į mažesnes gyvenvietes persikėlė daugiau kaip 89 tūkst. gyventojų – daugiau nei bet kuriuo kitu laikotarpiu. Vis daugiau gabių specialistų keliasi iš sostinės į mažesnius miestus: Šiaulius, Gargždus, Druskininkus, Švenčionėlius, rašoma „Baltic Assist“ pranešime žiniasklaidai.

**Vienodas atlyginimas, skirtingos išlaidos**

Pagrindinis postūmis, keičiantis žaidimo taisykles, yra augantis skaičius įmonių, kurios atlyginimą moka ne už „biuro kėdę“ Vilniuje, o už konkrečias kompetencijas ir rezultatus. Tai reiškia, kad finansų analitikas, IT specialistas ar klientų aptarnavimo vadybininkas, gyvenantis Alytuje, gali uždirbti tokį patį atlyginimą, kaip ir jo kolega, kasdien stovintis spūstyse sostinės centre.

Skirtumas tas, kad tokio atlyginimo perkamoji galia regionuose yra pastebimai didesnė. Įsigyti ar išsinuomoti būstą regionų centruose gali būti daug pigiau nei Vilniuje. „Ober-Haus“ analizė rodo, kad net ir Kaune, antrame pagal gyventojų skaičių Lietuvos mieste, būstas yra net apie 30 proc. pigesnis nei sostinėje, o skirtumas tarp būsto kainų Vilniuje ir Šiauliuose siekia net 56 procentus. Pridėkime mažesnes išlaidas transportui, trumpesnius atstumus, lėtesnį, mažiau streso keliantį gyvenimo ritmą – ir „sostinės atlyginimas“ regione virsta visai kita gyvenimo kokybe.

Įmonės, kurios anksčiau talentų ieškodavo tik didmiesčiuose, dabar atveria duris visos Lietuvos profesionalams. Viena tokių – globalias verslo paslaugas teikianti „Baltic Assist“, kur net 45 proc. įmonės darbuotojų dirba ne Vilniuje.

„Mūsų darbuotojai Alytuje ar Šiauliuose dirba su lygiai tokiais pačiais tarptautiniais klientais ir projektais, kaip ir kolegos sostinėje, ir gauna už tai identišką atlyginimą. Darbo sąlygos yra tos pačios. Skiriasi tik viena – gyvenant regione, finansinės išlaidos ir gyvenimo ritmas yra visiškai kitoks, o tai daugeliui tampa milžinišku privalumu“, – sako Andžej Rynkevič, „Baltic Assist“ vadovas.

Kovo mėnesį įmonė suskaičiavo, kad vidutiniškai dirbantieji iš namų sutaupo net 328 eurus ir 17 valandų kiekvieną mėnesį, o turint vaikų ar persikėlus į vieną iš mažųjų Lietuvos miestų, sutaupytos sumos dirbant namuose gali būti dar didesnės.

**Regionai – nebe provincija**

Situacija, kai globalios įmonės aktyviai ieško darbuotojų visoje Lietuvoje, ne tik Vilniuje, kuria abipusę naudą. Įmonės gauna prieigą prie platesnio, įvairesnio ir potencialiai lojalesnio talentų fondo, o darbuotojai gauna galimybę įgyvendinti karjeros ambicijas, neaukojant gyvenamosios vietos ir gyvenimo kokybės, kurią siūlo mažesni miestai.

Svarbiausia – laimi patys regionai. Išlaikydami aukštos kvalifikacijos, gerai uždirbančius specialistus, kurie čia moka mokesčius, perka paslaugas ir augina vaikus, miestai tampa gyvybingais, moderniais ir globaliai integruotais centrais. Mažesnieji Lietuvos miestai šiandien gali pasiūlyti tai, ko vis dažniau ieško šiuolaikinis profesionalas.

Štai, pavyzdžiui, Gargžduose veikia „Mars Lietuva“, didžiausia augintiniams skirto maisto produktų gamintoja Baltijos ir Skandinavijos šalyse. Įmonės vadovė Aušra Žemaitienė teigia, kad dauguma darbuotojų yra vietiniai Klaipėdos regiono gyventojai, tačiau yra ir tokių, kurie dėl darbovietės persikėlė iš Kauno ar Panevėžio: „Turime darbuotojų, kurie gyvena Gargžduose ar aplinkui, bet dirba Europos regiono komandose nuotoliniu būdu. Pastebime, kad paslaugų kokybė ir įvairovė per daugelį metų išaugo net ir mažesniuose miestuose, be to, vis daugiau žmonių vertina lėtesnį gyvenimo tempą. Anksčiau tekdavo rinktis tarp karjeros ir ramaus gyvenimo mažesniame mieste, o šiais laikais kompromisų daryti nebebūtina, nes puikios galimybės karjeros laiptais kilti ir regionuose.“

Tokie pavyzdžiai Lietuvoje – vis dažnesni: Panevėžyje įsikūręs lazerius gaminantis startuolis „Atžalas“, Pabradėje – medicininių kvėpavimo sistemų kūrėja „Intersurgical“, Šiauliuose – į JAV rinką nusitaikęs teisinių paslaugų startuolis „Consumer Shield“.

A. Rynkevič pastebi, kad net ir globalių įmonių poreikis būti Vilniuje mažėja: „Beveik viskas šiais laikais vyksta virtualioje erdvėje. Dirbame visame pasaulyje, todėl ar darbuotojas sėdi biure Vilniuje, ar namuose už Vilniaus ribų – nėra didelio skirtumo. Darbo sąlygos ar atlyginimas gali būti toks pat, kaip ir sostinėje, karjeros galimybės – taip pat. Visoje Lietuvoje daugėja puikių restoranų bei kavinių, didėja kultūrinių veiklų įvairovė. Gyvenimas ir karjera ne didmiestyje nebestebina, tai tampa norma“, – apibendrina „Baltic Assist“ vadovas.